

**หน่วยงานสังกัดกรมการแพทย์ระดมทีมส่งมอบยาและเวชภัณฑ์  
ช่วยเหลือผู้ประสบอุทกภัยภาคเหนือ พร้อมเตรียมทีม MERT ลงพื้นที่สนธิกำลังทุกภาคส่วนช่วยเหลือประชาชน**

กรมการแพทย์ รับข้อสั่งการ รมว.สธ. ในการช่วยเหลือประชาชนที่ประสบอุทกภัยในเขตภาคเหนือ ระดมหน่วยงานในสังกัดมอบเวชภัณฑ์และยารักษาโรคบรรเทาความเดือดร้อนประชาชน ให้ความรู้เรื่องการดูแลสุขภาพช่วงน้ำท่วม พร้อมเตรียมทีม MERT ลงพื้นที่ร่วมกับทุกหน่วยงานที่เกี่ยวข้องให้ความช่วยเหลือประชาชน

**นายแพทย์ณัฐพงศ์ วงศ์วิวัฒน์ รองอธิบดีกรมการแพทย์** กล่าวว่า สถานการณ์อุทกภัยที่เกิดขึ้นในภาคเหนือ ส่งผลให้ประชาชนในพื้นที่ประสบปัญหาต่างๆ ไม่ว่าจะเป็นด้านความเป็นอยู่และมักเกิดปัญหาด้านสุขภาพตามมาด้วยเสมอ กระทรวงสาธารณสุข โดย**นายสมศักดิ์ เทพสุทิน รัฐมนตรีว่าการกระทรวงสาธารณสุข** มีความห่วงใยประชาชนเป็นอย่างมาก สั่งการหน่วยงานในสังกัดกระทรวงสาธารณสุข ระดมสรรพกำลังในการช่วยเหลือประชาชนที่ประสบอุทกภัย กรมการแพทย์จึงได้มีการช่วยเหลือประชาชนในการสนับสนุนเวชภัณฑ์และยารักษาโรค เพื่อกระจายให้กับประชาชนในพื้นที่ประสบอุทกภัยได้รับการช่วยเหลือได้รับการดูแลรักษาได้ทันท่วงที นอกจากนี้ยังได้มีการให้ข้อมูลความรู้อย่างต่อเนื่องเกี่ยวกับการดูแลสุขภาพในช่วงน้ำท่วม เพื่อให้ปลอดภัยจากโรคและอุบัติเหตุต่างๆ ที่อาจเกิดขึ้นได้ อาทิ การดูแลสุขภาพเด็กและครอบครัว คำแนะนำประชาชนป้องกันโรคผิวหนังที่มากับน้ำท่วม เตือน 8 โรคร้ายที่มากับน้ำท่วม

สำหรับยาและเวชภัณฑ์ที่ หน่วยงานในสังกัดกรมการแพทย์ได้ส่งมอบ ให้แก่เขตสุขภาพที่ 1 เพื่อไปมอบให้แก่ประชาชนที่ประสบอุทกภัย ประกอบด้วย โรงพยาบาลราชวิถี Paracetamol (500 mg) 10,000 เม็ด Chlorpheniramine (4 mg) 500 เม็ด Doxycycycline (100 mg) 1,000 เม็ด ยาอมมะแว้ง 800 ซอง Methyl Salicylate (30 g) 50 หลอด Clotrimazole cream (15 g) 432 หลอด Diclofenac gel(30 g) 60 หลอด ครีมน้ำมันไพล 100 หลอด Alcohol 200 ขวด โรงพยาบาลเลิดสิน Paracetamol (500 mg) 1,000 เม็ด Chlorpheniramine (4 mg) 1,000 เม็ด Amco tab (ยาลดกรต) 500 เม็ด ORS 200 ซอง ยาแก้ไอมะขามป้อม 60 ขวด Clotrimazole cream (15 g) 100 หลอด Betamethasone cream (15 g) 100 หลอด Betadine 108 ขวด Alcohol 100 ขวด สำลี 100 ห่อ Plaster ปิดแผล 200 แผ่น สถาบันโรคผิวหนัง ยารักษาโรคน้ำกัดเท้า 6,800 ชุด (จ.เชียงราย 4,400 ขุด) สถาบันสุขภาพเด็กแห่งชาติมหาราชินี ชุดเครื่องเขียน 50 ชุด ชุดสมุดระบายสี 50 ชุด ตุ๊กตา 50 ชุด โรงพยาบาลธัญญารักษ์เชียงใหม่ ชุดยาสามัญประจำบ้าน 100 ชุด น้ำดื่ม 50 แพ็ค โรงพยาบาลมะเร็งลำปาง ชุดยาสามัญประจำบ้าน 50 ชุด โรงพยาบาลประสาทเชียงใหม่ Alcohol 192 ขวด

ทั้งนี้ กรมการแพทย์ได้มีการเตรียมความพร้อมทีม MERT (Medical Emergency response team) ซึ่งเป็นทีมปฏิบัติการฉุกเฉินทางการแพทย์ระดับตติยภูมิที่มีศักยภาพความพร้อมสูง คล่องตัว ทั้งด้านบุคลากร เครื่องมือ วัสดุอุปกรณ์ สามารถออกเดินทางไปปฏิบัติภารกิจ เมื่อได้รับการร้องขอจากพื้นที่ประสบภัยหรือการสั่งการจากผู้บังคับบัญชาภายใน 6-12 ชั่วโมง ทีมแพทย์ฉุกเฉินของกรมการแพทย์มีความพร้อมทั้งทางด้านบุคลากรและเวชภัณฑ์ในการลงพื้นที่ช่วยเหลือผู้ประสบอุทกภัย พร้อมส่งต่อผู้ป่วยไปดูแลรักษาที่โรงพยาบาลได้อย่างเหมาะสมและปลอดภัย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #มอบยาช่วยเหลือผู้ประสบอุทกภัย #ช่วยเหลือน้ำท่วมภาคเหนือ

-ขอขอบคุณ-

12 กันยายน 2567